O alcalde, durante a visita á Sala de Xestión da Mobilidade.\nO alcalde de Vigo, Abel Caballero, visitou este martes a Sala de Xestión da Mobilidade do Concello para presenciar a posta en marcha do novos sistema de información que xa están dispoñible para todos os cidadáns a través da aplicación municipal “Vigo”. Dez novas cámaras xa retransmiten imaxes en tempo real e permiten así a calquera usuario consultar a situación do tráfico nas rúas.\nVigo dispón actualmente de 109 cámaras que poden ser visualizadas desde a Sala de Xestión para o control del tráfico: 48 para control do tráfico urbano e 61 para interior e exterior de túneles. Ata o de agora, as cámaras da cidade ofrecían, tanto na páxina web do Concello como na App, fotogramas (fps) con retardo na visualización con respecto ao tempo real. Desde hoxe, están en funcionamento dez cámaras de alta definición que permiten a emisión de vídeo en streaming.\nA dez novas cámaras están situadas en Praza de América, Praza de España, Gran Vía con Lepanto, Travesía de Vigo con Gregorio Espino, Gran Vía con rúa Tarragona, Venezuela con Paseo de Granada, Avenida de Madrid, Pizarro coa rúa Vázquez Varela, Avenida de Castrelos na confluencia con Arquitecto Palacios e a Avenida de Castelao coa rúa Grove.\nAdemais, o alcalde informou de que o Concello tamén conta con sistemas de información sobre o tráfico para os cidadáns con dez paneis de mensaxe variable. A través deste sistema informa de calquera incidencia que afecte ao tráfico, desde avisos de cortes planificados por obras e peches de túneles por mantemento hasta accidentes que producen retencións, avisos de desvíos por obras pasando por eventos deportivos, que poidan causar o corte de rúas.\nTamén informan sobre a intensidade do tráfico e os tempos de desprazamentos entre diferentes puntos da cidade. Os paneis están situados na Avenida de Madrid (Seminario), rotonda da rúa Aragón e Jenaro de la Fuente, Avenida de Castrelos con Avenida de Balaídos, rúa Coruña e Praza de Industria, Travesía de Vigo con Vía Norte, rotonda de Beiramar con Jacinto Benavente, rotonda de República Argentina con Areal, rotonda de Guixar no túnel de Beiramar, Areal hacia Isaac Peral e Avenida Castelao con Avenida Europa.\nAdemais, o Concello conta cunha plataforma móbil que se pode desprazar a lugares nos que non existen paneis para informar de eventos especiais ou incidencias puntuais.


Espazo (=mc2): Perseidas 2014\nDatas: 8 — 13 agosto 2014\nPrezo: 2€ (1€ para menores de 14, maiores de 65, Carné Xove, Tarxeta 20, desempregados e membros de familias numerosas)\nAs estrelas fugaces acoden á súa cita anual co ceo de verán e a Casa das Ciencias mostra as claves para poder observalas. As sesións especiais do Planetario (do 8 ao 13 de agosto) cobran especial interese este ano, xa que a lúa chea e a previsión de ceos cubertos en Galicia non favorecen a observación dos meteoros.\nÉ dun dos fenómenos astronómicos máis emocionantes e ao mesmo tempo máis accesíbeis que nos ofrece o ceo. Por iso, entre o 8 e o 13 de agosto todas as sesións no planetario da Casa das Ciencias incluirán recomendacións para observalo.\nAdemais, as sesións en directo das 18:00 estarán adicadas exclusivamente ás Perseidas.\nO mellor modo para observalas é a simple vista, nun lugar afastado das luces de pobos e cidades, entre as 3 e as 5 da madrugada, e mirando cara á dirección en que o ceo estea máis escuro. A observación non necesita de máis axuda que un ceo despexado, abrigo, paciencia e boa compaña. Non se recomenda o uso de prismáticos ou telescopios.\nEste ano a lúa chea do 10 de agosto restará escuridade ao ceo, así que só se poderán ver os meteoros máis brillantes. Por iso o máis recomendable é observar nunha dirección apartada da lúa.\nPublicado por mc2 en 17:24


Complicidade no Sergas coas irregularidades do xerente do CHOP - PSdeG-PSOE\nInicio Actualidade Complicidade no Sergas coas irregularidades do xerente do CHOP\n16.02.2017 jacobo Julio Torrado, PARLAMENTO DE GALICIA, SANIDADE, SERGAS 0\nO portavoz de Sanidade do Grupo Socialista, Julio Torrado, denunciou hoxe “complicidade” do Sergas coas irregularidades manifestas do actual xerente do CHOP. No debate dunha pregunta en Comisión, reclamou o cese do alto cargo logo da anulación xudicial do concurso para a provisión do xefe de Psiquiatría por vulnerar os principios de igualdade, mérito e capacidade.\nO responsable socialista advertiu que o xerente ten convocado 28 concursos, a 24 só se presentou unha persoa e outros dous foron denunciados e como resultado conta con dúas sentenzas en contra por manipulalos. Ten ademais “enriba da mesa” unha cuestión de incompatibilidade e foi declarado por sentenza xudicial “manifestamente adversario” a un dos que concorreron ao dito concurso.\nDixo que no caso de manter ao xerente no seu cargo, o Sergas “cando cheguen as sentenzas definitivas terán que facelo dimitir, e con el aos superiores que o manteñen por ser cómplices políticos”.\nTorrado levou hoxe á Comisión o caso do que fora xefe do servizo de Psiquiatría do Hospital dende 1982 ata 2005 cumprindo os obxectivos “ao cen por cen”, Víctor Pedreira, que ao intentar volver ao posto despois de formar parte da Consellería de Sanidade entre 2005 e 2009 foille comunicado o cese “sen motivación nin posibilidade de reclamar”.\nA partir daquel momento comezou un proceso de creación da praza, que tivo que reiniciarse en tres ocasións por recusacións contra o tribunal e que, unha vez que comezou, o proceso rematou cunha sentenza xudicial que anulou o proceso por “vulnerar os principios de igualdade, mérito e capacidade”.\nTorrado acusou precisamente hoxe á directora xeral do Sergas, que respondeu á pregunta, por “mentir” ao sinalar que a resolución xudicial non anula o resultado do procedemento. Acusouna que omitir que a sentenza sinala que a actividade administrativa impugnada non se axusta a dereito, debendo ser anulada a mesma.\nDixo que “se vostede ten a sentenza pretende mentirme, se non a ten, quen llela deu está pretendendo mentir e enganala a vostede”. O deputado socialista fixo un relatorio das irregularidades que sinala a dita sentenza e que chegan a acreditar a “manifesta hostilidade, agresividade e trato despectivo” por parte do tribunal contra este aspirante, intentando “primar a un candidato en detrimento do outro”.\nMesmo sinala a discrecionalidade técnica no proceso cando, explicou Torrado, a valoración con dúas puntuacións diferentes do mesmo currículum en dous procesos idénticos co mesmo baremo.\nArtigo anterior\tA descoordinación entre Xunta e Concello de Ourense deixa á cidade sen os centros de saúde de O Vinteún e Mariñamansa Artigo seguinte\tUrximos á Xunta a activar a prohibición e control das prantacións de pataca sen esperar ao Ministerio


Chelo Loureiro e Brasil, protagonistas da segunda xornada do Primavera do Cine - VigoÉ\nChelo Loureiro e Brasil, protagonistas da segunda xornada do Primavera do Cine\nO segundo día do certame estará marcado pola gala inaugural, no que se homenaxeará á produtora galega e onde se poderá ver ‘Cabra, marcado para morrer’, de Eduardo Coutinho\nAsemade, participará no Encontro Arraianos, uns encontros que nacen co obxectivo de promover a creación de redes de colaboración e intercambio entre cineclubs e festivais de cine de Galicia e Norte de Portugal, España e Brasil, contribuír a difundir a identidade arraiana e estimular o diálogo cultural e por riba das fronteiras.\nNa inauguración, o certame concederá a mención honorífica a unha das produtoras máis prestixiosas do noso país: Chelo Loureiro, que será homenaxeada pola súa traxectoria profesional, pola súa loita constante na visibilización das mulleres no eido audiovisual, o seu apoio ós novos talentos e por buscar que o cine de animación alcance o recoñecemento que merece.\nAdemais, na gala de presentación poderase ver un dos filmes documentais máis representativos do cinema do Brasil, país convidado este ano ó festival, ‘Cabra, marcado para morrer’, un filme que leva a gran pantalla a historia das Ligas Campesiñas do norte de Brasil, contrarias á reforma agraria e que reclamaban unha mellora nas súas condicións de vida. A cinta céntrase na figura de João Pedro Teixeira, líder campesiño asasinado en 1962, e a vida dos seus familiares.\nAsí mesmo, o festival participará no VII Encontro Arraianos, ó que se poderá asistir a partir das 11.00 horas no Instituto Camões de balde. Na xuntanza, que se celebrará coa colaboración do Primavera do Cine, estarán os representantes dos cineclubs, festivais de cinema e as universidades que levan xa un par de anos traballando na desfronteirización con «insistencia arraiana».\nO mércores comezará ás 18.00 horas no auditorio do Concello de Vigo cunha sesión de curtametraxes de animación entre as que destacan ‘É preciso que eu diminúa’, un videoclip realizado polo recoñecido Pedro Serrazina; ‘Surpresa’, de Paulo Patrício, que aborda o cancro infantil a través dunha sincera conversación entre nai e filla e ‘The neverending wall’, un filme de Silvia Carpizo que ten como produtora a Chelo Loureiro e que conta cun nomeamento ós Goya de 2018.\nParalelamente, no Camões ás 18.00 terá lugar o outro pase de curtas de animación no que se poderán ver, entre outros títulos, ‘Áuga mole’, de Laura Gonçalves, que reflicte o problema da desertificación no interior de Portugal ou a comedia negra ‘Viaje a pies’, de Khris Cembe.\nXa ás 19.30 horas exhibirase un bloque de curtas lusófonas con filmes como ‘Katharsis’, de Mirela Kruel, unha curta de grandes toques teatrais que busca reflexionar sobre as verdades que moitas veces ocultamos; ‘Mãe querida’, de João Silva, que narra a historia de Matilda, unha adolescente maltratada pola súa nai que decide pedir axuda a unha bruxa ou ‘O vestido de Myriam’, de Lucas H. Rossi, que mostra a vida dunha parella de anciáns en silencio.\nO último bloque de curtas no Camões será ás 21.00 horas, onde se poderá ver ‘Deusa’, de Bruna Callegari, a historia dunha recadadora na peaxe da illa na que vive e que comezará a sentirse diferente cando ve unha balea encallar na praia; ‘Em algum lugar, amanhã’ de André Siqueira, unha curta que fala da atracción súbita que pode xurdir entre descoñecidos e sobre como cada decisión que tomamos pode marcar a nosa vida para sempre e ‘O menino e o louco’ de Julia Ferreira na que un neno viaxa, reencontra as súas amigas xemelgas e pasa a frecuentar a súa estraña casa, tentando protexelas do seu pai insán.\nO día rematará coa proxección ás 22.30 horas no Concello de ‘Historia dun Satélite’, das Also Sisters, un filme que ten todos os ingredientes para sorprender e que abarca desde a comedia negra ó cinema de aventuras, a ciencia ficción e o cine bélico.\nOutra das actividades que se celebrarán dentro do Primavera do Cine é o Cine Miúdo. Deste xeito, entre o 9 e o 11 de maio, os cativos poderán ver diferentes pezas de cine musicalizadas ó vivo grazas ó trío Casperverk e ata poderán substituílos e ser eles mesmos os encargados de harmonizar os filmes durante uns intres.\nEsta nova edición realizarase no teatro García Barbón, que cederá o seu espazo para apoiar ó festival e para o desfrute dos máis pequenos da casa. Sen dúbida trátase dunha actividade infantil cunha gran traxectoria e aceptación entre os docentes, pola súa valor pedagóxica e que ademais chea de ledicia a tódolos nenos que participan dela.\nCada bloque de curtas terá un custo de 2’50 euros, as longametraxes serán a 3,50 euros e o acceso a gala inaugural a 4 euros. Todas as entradas poderanse adquirir na sede correspondente desde media hora antes de comezar a proxección.


Alternativa Canguesa de Esquerdas: Maruchi Álvarez e Pazos cuestionan severamente a aprobación dos Orzamentos pra o 2013\nMaruchi Álvarez e Pazos cuestionan severamente a aprobación dos Orzamentos pra o 2013\nNo pleno deste 31 de outurbro procedeuse á aprobación inicial dos orzamentos pra o exercicio do 2013. Na teoría, sobre o papel, o goberno pretende busca-la estabilidade económica e presta-los servizos básicos. Os nosos concelleiros discreparon seriamente de que esa fose a verdadeira filosofía do documento.\nMaruchi Álvarez recordou houbera unha comisión de traballo que estivo reunida durante dúas horas e tratou os orzamentos como unha proposta que traen dende o bipartito e tendo en conta o informe con puntos contrarios da interventora. Deixou patente que o documento está moi ben aderezado pra facelo xustificábel. Cómpre ser realistas e é evidente que non coinciden os ingresos cos gastos como mesmo recolleu a interventora. Non hai cartos pra a Mancomunidade. Temos un servizo que non imos poder pagar e haberá que informa-los veciños de que non paguen.\nMaruchi Álvarez lembrou que o ano pasado a ACE xa cuestionara a praza de letrado que ó final non se chegou a efectuar. Elimínase unha praza de administrativo sen ter en conta os dereitos dos traballadores que están en demandas xudiciais. Fulmínanse cinco prazas de limpeza viaria porque se cubriron con subvencións da Deputación que é quen manda ós traballadores. A Alternativa defendeu que a subvención ten que vir ó concello e este, á súa vez, tirar das listaxes de traballadores que temos.\nÁlvarez recordou que existen sentenzas que hai que cumprir como as de derribo que non veñen recolleitas nos orzamentos. Asemade, as contas que se fixeron non teñen un equilibrio, senón que son adorno. Incúmprese o propio Plan de Saneamento de Cangas. Non se pode ser tan descarado cos orzamentos e tan pouco consciente da situación que hai.\nO propio alcalde respondeu con vehemencia ós concelleiros da oposición acusándoos de non ler ben o documento e de non lle dedicar tempo, tirando, claro, "honrosas excepcións" en referencia clara á concelleira da ACE.\nXosé Manuel Pazos, voceiro da ACE, indicou que o goberno produciu eivas en tódolos puntos dos orzamentos. Elimínanse postos de traballo, non abordan a situación económica dos veciños cando suben as taxas do concello e do Estado. É destacábel, asemade, o incríbel desmantelamento dos servizos públicos dentro deses poucos cartos que hai pra gastar. Por exemplo, o diñeiro destinado ó mantemento de seis escolas públicas é de 12.000 euros. Mentres, pola contra, concellos como Redondela gastan por escola 10.000 euros. En Cangas son as comunidades escolares as que teñen que facer fronte ós gastos. E toda esta situación é máis sorprendente se o comparamos cos 137.000 euros destinados pra o deporte. A ninguén lle escapa que a desproporción é enorme.\nPazos sinalou, pra rematar, que cos cartos que se teñen pódense establecer prioridades. Con estes orzamentos o pouco que se pode gastar está mal dirixido. Nese sentido xustifiou e anunciou o noso voceiro o voto en contra da Alternativa Canguesa de Esquerdas.


Os positivos por Covid entre os xornaleiros illados en Castro elévanse a seis\n11 agosto 2020 18:01 h.\nOs casos positivos do gromo de coronavirus detectado en Castro de Ribeiras de Lea elévanse este martes a seis, todos eles xornaleiros. Medio centenar están illados nun inmoble da localidade, unha medida adoptada despois de que na tarde do domingo se diagnosticase a un traballador que presentaba síntomas. A ese caso inicial sumáronse dous este luns e outros tres este martes.\nOs positivos por Covid entre os xornaleiros illados en Castro...


Comunicación online: 4 consellos para empezar ben – Despacho de Enrique Díaz | Foz (Lugo)\nComunicación online: 4 consellos para…\nAs persoas que participan nos obradoiros que organizamos tanto para profesionais en activo como para alumnas e alumnos de ciclos formativos, reciben un documento con algo de teoría e consellos prácticos sobre comunicación e reputación online. Unha das cousas que inclúe ese documento son estes 4 consellos útiles e básicos á hora de comunicar online, tanto se tes unha empresa e queres dar os teus primeiros pasos corporativos na rede como se queres impulsar a túa marca persoal.\nCoida a ortografía\nValora a profesionalidade\nExisten moitos documentos, ebooks ou publicacións online e offline sobre as redes sociais, o marketing online ou os conceptos relacionados coa comunicación. A teoría está aí fóra e é moi útil coñecela e tela a man… pero á hora de comunicar online tamén se pode ser creativo/a. Os obradoiros de Elenda poden axudarche a desenvolver as ideas que teñas.\nCalquera empresa ou institución que pretenda ofrecer unha boa imaxe debe coidar as mensaxes que emite e tamén a maneira de emitilas. En ocasións, os erros ortográficos ou gramaticais poden pasar desapercibidos, pero tamén poden chegar a afectar ao significado da mensaxe e, en calquera caso, sempre fan moi mal efecto. Coida a ortografía e a gramática, ou contrata a alguén que revise os teus textos.\nEste post foi publicado o 23 de maio de 2017 no blog de Elenda, colaboradora do noso Despacho en asuntos de comunicación e creación e deseño de páxinas web. Se queres máis información sobre este tipo de servizos, contacta con nós.\nCategories: asesoría, comunicaciónPor Blanca 05/06/2017 Deja un comentario\nSiguientePublicación siguiente:Horario de verán


Denuncian a morte dun traballador de Surexport en Castro de Rei e sinalan as...\nA produción intensiva de foitos vermellos na Galiza, dependente da empresa Surexport, vai asociada a unhas condicións de traballo extremas e insuficientes que levan tempo denunicando colectivos ecoloxistas e organizacións sindicais. O falecemento dun mozo de 25 anos a pasa sexta feira, na súa residencia provisional, volve pór o foco na precariedade.\nConcentración o pasado 18 de agosto na Terra Cha para denunciar as prácticas laborais abusivas de Suresxport (Foto: Fruga).\nRedacción 13:31 do 23 de agosto de 2021\nUn empregado da empresa Surexport faleceu a pasada sexta feira, 20 de agosto, no lugar de residencia temporal situado no municipio de Castro de Rei.\nA sección de Industria do sindicato CCOO en Lugo deu a voz de alarma e avanzou que pedirá unha investigación da morte deste traballador ao entender que hai consecuencias directas relacionadas coas súas funcións laborais.\nO modelo laboral de Surexport foi condenado en máis dunha ocasión por colectivos ecoloxistas e sindicais como a CIG, Fruga ou Adega á vista do impacto negativo que ten tanto para o territorio como para a man de obra estranxeira que adoita empregar, cunhas condicións laborias moi precarias, a produción intensiva de froitos vermellos.\nUn mozo romanés de 25 anos\nSegundo os datos achegados polo sindicado, o falecido é un mozo de 25 anos procedente de Romanía, país do que chegan unha gran parte dos traballadores ás instalacións frutícolas que esta empresa posúe na Terra Chá.\nCCOO Industria informou de que o mozo tiña unha enfermidade crónica, pero denuncia que as condicións de traballo "agravaron" a súa situación. "Faleceu na pensión onde viven despois de chegar de traballar na leira de O Arneiro (Cospeito) exposto á calor durante moitas horas. Non era a primeira vez que a enfermidade lle provocaba situacións límite, pero non se tomou ningunha medida", explicou José Luis López, responsábel de CCOO Industria de Lugo.\n"Imaxino que a empresa se escudará en que a morte se produciu fóra do lugar de traballo, pero para nós non se trata dun falecemento natural", comenta José Luis López, quen asegurou que desde o sindicato van presentar unha demanda ante a autoridade laboral. "Se non se fai a investigación, queda como unha morte natural", sentenciou.\nA empresa, con sede en Huelva, recoñeceu o falecemento do traballadormais ter chamado aos servizos de emerxencia ante a indisposición do mozo, cuxo cadáver se comprometeron a repatriar ao seu país de orixe.\nEste suceso aconteceu días despois de que varios sindicatos e organizacións denunciasen as prácticas "nefastas" da empresa. Tanto a nivel laboral como ambiental. "Os traballadores realizan longas xornadas laborais e están sometidos a moita tensión. Ademais, a maioría, pertence a colectivos vulnerábeis que veñen subsistir", apuntou José Luis López.\nSegundo CCOO, o número de traballadores de Surexport na zona supera nestas "os 400". Unha ampla porcentaxe procede do estranxeiro, principalmente de países como Romanía ou do continente africano. "Despois do traballo teñen que buscar a vida para todo. Chegan ao lugar onde dormen -algúns sen acondicionar- e téñense que encargar da limpeza e de facer a comida. Todo despois de traballar doce horas diarias, sete días á semana e sometidos a moita presión", apuntou.\nmorte traballo laborais condicións Surexport\nDenuncian a morte dun traballador de Surexport en Castro de Rei e sinalan as condicións...


Canuto o Grande - Wikipedia, a enciclopedia libre\n(Redirixido desde "Canuto II de Dinamarca")\nCanuto o Grande (en inglés: Cnut the Great, en nórdico antigo: Knútr inn ríki), nado no ano 995 e finado en Shaftesbury no 1035 foi o rei viquingo dos reinos de Dinamarca (como a Canuto II, 1018-1035), Inglaterra (Canuto I, 1017-1035) e Noruega (1029-1035). Os seus éxitos como estadista e militar convertérono nunha das figuras máis destacadas do seu tempo até o punto que algúns historiadores chamárono o Emperador do Norte.\nImaxe de Canuto o Grande nun manuscrito medieval do século XIV.\nDinamarca e Império do Mar do Norte\nElgiva de Northampton e Ema da Normandia\nSvein Knutsson, Haroldo I de Inglaterra, Canuto II de Inglaterra, Gunhilda da Dinamarca e unknown daughter (?)\nGyda Svendsdatter, Estrid Svendsdatter, Haroldo II da Dinamarca e Olavo da Suécia\nFoi proclamado rei en Londres, facéndose soberano de Inglaterra, contra a que seu pai Sven dirixira unha expedición nas súas guerras contra os anglosaxóns. Casado con Enma, a viúva do monarca anglosaxón Etelredo II, por influencia desta convértese ao cristianismo e reedifica igrexas e mosteiros destruídos polos viquingos. Eríxese tamén en defensor dos desvalidos. Repartiu terras entre o seu séquito e establece novos ducados.\nTrala morte do seu irmán Harold, foi proclamado rei de Dinamarca. No ano 1027 viaxou a Roma para asistir á coroación do Emperador Conrado II. Alí chegou a un acordo co Papa Bieito VIII, quen lle garantiu a seguridade dos peregrinos e lle concedeu unha diminución dos gravames sobre a xerarquía eclesiástica anglosaxoa.\nEn 1028 conquistou Noruega e dominou boa parte de Suecia, sendo coñecido como defensor de Irlanda.\n↑ Enciclopèdia Catalana: Canut II de Dinamarca (I d'Anglaterra) (acceso o 6-3-09).\n↑ Trow, Cnut, páx. 0-260\nTraído desde "https://gl.wikipedia.org/w/index.php?title=Canuto_o_Grande&oldid=5626237"\nÚltima edición o 20 de novembro de 2020 ás 16:28\nA última edición desta páxina foi o 20 de novembro de 2020 ás 16:28.


Benvido ao 'cat-café': unha cafetaría onde rodearse de gatos | Consumer\nBenvido ao ‘cat-café’: unha cafetaría onde rodearse de gatos\nOs cat-cafés, locais onde gozar dunha consumición entre felinos, desembarcan en España\nMARTÍN Os establecementos chamados cat-cafés desembarcan en España. Estes locais permiten tomar un café rodeado de gatos e ata consultar a prensa ou engancharse a unha rede wifi mentres que se goza das peludas caricias dos minimos que os habitan. Este artigo explica que é un cat-café, como funcionan e por que axudan á adopción dos gatos sen fogar. Ofrécese, ademais, un directorio internacional deste tipo de establecementos felinos ao redor do globo.\nCat-cafés en España: unha cafetaría para adoptar gatos\nOs cat-cafés permiten gozar da compañía dos gatos mentres se toma un café, pero tamén é posible adoptar a un animal\nNo interior da Gatoteca, en Madrid, os amantes do café comparten a súa bebida cuns inquilinos moi particulares: os gatos. “Este local é o primeiro cat-café de España, un espazo-cafetaría onde os gatos que o habitan gozan da mesma liberdade que terían nun fogar particular”, explica Eva Aznar, directora deste proxecto.\nQuen visitan este local tan felino gozan do café que ofrece o establecemento mentres dan para comer aos gatos, ou pasan as horas zambullidos entre as páxinas dalgún libro cun animal no colo. Os máis tecnófilos, pola súa banda, aproveitan para engachar os seus dispositivos móbiles á rede wifi coa que conta o local, mentres gozan da compañía dos peludos habitantes do espazo.\nA gata Bernardita, unha femia tricolor, lista e cariñosa; o gato Roco, do que din que encandea ao resto de felinas e clientela feminina coa súa intensa mirada de cor verde; e a cariñosa e charlatana Pixulina. Estes son algúns dos felinos que viven de forma temporal na Gatoteca. O motivo? Todos eles buscan un adoptante que lles dea o agarimo e os coidados que necesitan.\nA Gatoteca é un espazo pensado para que os felinos que o habitan atopen o fogar que tanto tempo levan buscando. “A nosa prioridade é o benestar dos gatos. Se nós coidamos deles, eles coidarán de nós”, engade Aznar.\nUnha rede global de cafetarías para adoptar e gozar dos gatos\nImaxe: A Gatoteca\nOs cat-cafés, establecementos públicos onde compartir café e tempo rodeado de gatos, non son novos. Taipei, en Taiwan, foi a primeira cidade en inaugurar un cat-café (polo menos, a primeira recoñecida), alá por 1998. Desde entón, o movemento dos establecementos felinos onde relaxarse e coidar aos felinos que os habitan non fixo máis que crecer.\nOsaka, en Xapón, abriu o seu cat-café en 2004. Este establecemento felino está pensado para os cidadáns amantes dos gatos que non teñen tempo ou espazo suficiente en casa para coidar dos michos. Esta cafetaría (aquí pode verse en vídeo) é un paraíso para os seus peludos inquilinos. E tamén para os seus visitantes de dúas pernas, quen poden pasar a tarde acariñando, alimentando e xogando cos gatos que o habitan.\nCidades como Tokio, Londres, Budapest, Viena e París (que acaba de inaugurar a súa Lle café deas chats, en setembro de 2013) tamén se unen ao movemento de establecementos amigos dos gatos que percorre a parte do globo terráqueo máis felina.\nEstes locais permiten aos clientes relaxarse mentres xogan cos gatos, alimentar aos felinos cando chega a hora da comida e gozar do reconfortante ronroneo do gato mentres se relaxan despois de horas de traballo. Unhas actividades moi apreciadas por aqueles cidadáns que non teñen tempo suficiente ou espazo en casa para convivir cun felino propio.\nCafetarías que axudan a adoptar gatos, como funcionan?\nCidades como Londres, Tokio, París e Madrid xa contan coas súas cat-cafés ou cafetarías para gatos\nAlgúns cat-cafés, ademais, permiten fomentar a adopción de gatos, xa que os seus felinos buscan un fogar definitivo e unha familia humana que lles coide como merecen. É o caso da Gatoteca de Madrid, xestionada pola Asociación Benéfica polo Rescate e Inserción de Gatos en Adopción, Abriga.\nA entrada a este establecemento implica unha doazón de cinco euros, con consumición; aínda que o prezo varía en función do tempo que se queira pasar no interior do establecemento. O destino da entrada é solidario: vai destinado a sufragar os gastos de mantemento do café felino, así como aos coidados e alimentación das súas peludos inquilinos, que inclúen a atención veterinaria.\nBo café (e solidario) rodeado de gatos, a todos!\nCat-cafés ou cafés para gatos, en España e fóra\nA Gatoteca, en Madrid.\nCat-café en Osaka, Xapón.\nCafé deas chats, en París.\nCat Café, Alemaña.\nadoptar gatos gatos convivencia-gl protección animais


Hai 40 anos – Galicia 24 Horas\nHai 40 anos\nBy Afonso Eiré on 5 marzo, 2017 Comentarios desactivados en Hai 40 anos\nO ano 1977 é o ano máis importante para o nacionalismo galego, pois teñen lugar os principais episodios das loitas populares das Encrobas, Baldaio e Xove. Xa sei que, hoxe, a moitas persoas non lles soarán para nada estes nomes que ecoaron ben tempo pola nosa xeografía. Outras, pronunciarán un ah de esquecidas, e aínda hai, ben o sei, quen criticará que veña eu agora con estra matrácola. Pois si, si, mesmo no nacionalismo hai quen pensa que para avanzar, non se sabe cara onde, é necesario desfacerse dese “nacionalismo resistencialista” que vive das lembranzas de batallas pasadas e aínda tamén doutros símbolos coma Castelao ou Rosalía.\nEu non coñezo a ningunha nación que se levantase sen símbolos, históricos ou inventados. Pero poida que haxa en Galiza quen se di nacionalista pero non queira construír unha nación. Poida.\nAs Encrobas, Baldaio e Xove foron e son un fito na historia do nacionalismo galego porque representan o claro reflexo da autoorgaización, pero, tamén, da axeitada dirección política protagonizada, neste caso, pola UPG. Porque non foron unha loita illada levada só polos veciños afectados, senón que se involucrou boa parte do pobo galego, desde Ortegal ao Miño: loitas nas que os estudantes de ERGA tiveron un papel senlleiro e o seu primeiro morto, Emilio Suárez.\n“A terra é nosa e non de Fenosa” é aínda unha consigna que está viva coma se fose un grande lema publicitario.\nPorque nas Encrobas, por vez primeira, o nacionalismo, concretamente, as Comisións Labregas, foron recoñecidas como interlocutoras válidas nun conflito. Porque en Baldaio a organización sindical levouse ás parroquias e porque en Xove é cando verdadeiramente nace o BN-PG, ou o que de aquí en diante se denominou popularmente “O Bloque”.\nEn Xove, o PCE, que viña de ser legalizado o día anterior, quixo tomar a manifestación contra a central nuclear convocada polas CC.LL. e así retomar un protagonismo que xa había anos que viña perdendo na Galiza. Ao non logralo, ausentouse xunto ao MCG, PTG e LCR. Os do PSG e APG, que se escindira semanas atrás da AN-PG, marcharon xuntos cara o cruceiro que se iría convertendo en viacrucis.\nAs demais forzas políticas estiveran tan ausentes coma nos conflitos sociais anteriores. Nin apareceron por alí nin ninguén as agardaba.\nHai que ter en conta un dato importante: viña de rachar semanas antes o Consello de Forzas Políticas Galegas.\nNon foron estas só unhas loitas populares modélicas en Europa, senón unhas batallas gañadas pois conseguíronse as reivindicacións veciñais.\nNo seu día escribín: “cando unha revolta conta cun berro de combate, unha bandeira que ondear, xa está a medio camiño da vitoria”… Pero cumpre quen a levante.\nHai 40 anos added by Afonso Eiré on 5 marzo, 2017


Primeiro triunfo en competición oficial para o equipo feminino do Turonia - ValmiñorTV\nInicioDEPORTESPrimeiro triunfo en competición oficial para o equipo feminino do Turonia\nPartido de volta xogado no Campo da Gándara de Chaín (Gondomar) na noitiña do sábado, entre o primeiro club de fútbol gaélico fundado en Galicia e o máis recente: Fillas de Breogán da Coruña e o Turonia GFG. A vitoria foi para as novatas do Val Miñor por 27 (3/18) a 17 (3/08). Primeiro triunfo en competición oficial na historia do feminino do Turonia GFG; merecida, necesaria e gañada a pulso, logo de varias derrotas axustadas.\nUn partido demarcado case todo o tempo para as turoniás que souberon plantarse no campo cunha fortaleza e definición que non puideron superar as da Coruña. O xogo estivo bastante igualado no primeiro tempo, rematado aínda así con vantaxe de 3 puntos para as de Gondomar. No segundo tempo a precisión no tiro paus e a boa dosificación do esforzo e da calma por parte do Turonia puxeron distancia estre os equipos, ao final por 10 puntos. Partido intenso, con lances de duro contacto que aínda así non quentaron o ambiente; caracterizado durante todo o xogo pola deportividade e o compañeirismo.\nCiudadanos Baiona invita a sindicatos y Concello a negociar una RPT antes de finalizar la legislatura\nDúas mozas do equipo feminino do Turonia GFG xogarán coa Selección Galega de Fútbol Gaélico no Mundial que se celebra en Waterford e Dublín do 28 de xullo ao 2 de agosto. Son Loles e […]\nA Coral Polifónica Santa Eulalia de Donas organiza este sábado día 28 de abril un concerto de música sacra. Ademais do grupo anfitrión, participarán a Coral de Sobradelo de Vilagarcía de Arousa e a Agrupación […]


Máis de 2000 atletas participarán na terceira proba de Corre con Nós | Concello de Lugo\nMáis de 2000 atletas participarán na terceira proba de Corre con Nós\nO vindeiro domingo, 17 de febreiro, terá lugar a terceira proba do circuito Corre con Nós 2007-2008 organizado polo Concello de Lugo. A carreira terá lugar no Centro Comercial As Termas, un dos patrocinadores do circuito.\nA proba que conta, a día de hoxe, con 1084 adultos inscritos e 1200 rapaces.\nA categoría A, dos máis pequenos, sairá a partires das 12:00 horas percorrendo unha distancia de 517 metros. A categoría B ás 12:10 horas dando unha volta cunha distancia de 1752 metros e a categoría C ás 12:25 horas percorrendo unha distancia de 2670 metros.\nPola súa banda a proba dos adultos comezará ás 12:40 horas e percorrerán unha distancia de 5657 metros.\nDesde as 10:00 horas do Domingo haberá unha soa entrada e saida do centro comercial As Termas, de xeito que se poderá acceder únicamente pola entrada de abaixo preto da rotonda, e só se poderá sair pola saída superior do aparcadoiro de arriba.\nEsta terceira proba do circuito Corre con Nós, que conta co patrocinio do Centro Comercial de As Termas, Coca Cola e New Balance, servirá de preparación para a gran cantidade de carreiras que se celebran na comunidade galega nestas datas.


O Goberno de Cotobade implantará medidas de transparencia sobre a xestión municipal - Noticias de Galicia\nO Goberno de Cotobade implantará medidas de transparencia sobre a xestión municipal\nO Goberno Municipal de Cotobade implantará medidas de transparencia na xestión local mediante a publicación de datos económicos e administrativos na web municipal.\nO obxectivo da medida é cumprir cos principios de bo goberno e servizo á cidadanía, transmitindo a información necesaria para coñecer como se xestionan os recursos que son de todos.\nEntre os datos a publicar estarán os relativos ao cumprimento da estabilidade orzamentaria, a media de días no pagamento de facturas, actas de plenos, subvencións concedidas, o presuposto municipal…\nAsemade, o Portal Web do Concello de Cotobade xa imprantou fai dez dçias un enlace de soporte para formalizar cuestións directamente ao rexedor local, Jorge Cubela, “O Alcalde Responde”, que xa tramitou 9 preguntas directas ao Alcalde.\n“Un dos piares fundamentais deste equipo de Goberno é o de estar preto da xente, dos nosos veciños, polo que pensamos que esta medida valerá para que outros posibles gobernos municipais tomen nota e non haxa volta atrás”. “A transparencia vén para quedarse na vida política e as prácticas da vella política xa pertencen ó pasado”. Esto é parte da rexeneración que os cidadáns, en quenes reside a soberanía, demandan aos seus representantes.\n27 de outubro de 2014 | 13:42\t• Sen comentarios


O encoro de Cecebre convértese no primeiro observatorio da rede internacional GLEON na Península Ibérica - EMALCSA\nO encoro de Cecebre convértese no primeiro observatorio da rede internacional GLEON na Península Ibérica\nNovas | 24 - 12 - 2017\nO encoro de Cecebre foi admitido como novo observatorio ecolóxico da rede GLEON de investigación internacional en lagos e encoros, grazas á iniciativa de Emalcsa en colaboración coa UDC e a empresa 3edata, spin off da Universidade de Santiago asentada no Campus Terra de Lugo. O novo Gleon Site foi presentado o pasado 30 de novembro, na reunión anual deste colectivo, celebrada na localidade de New Paltz (Nova York).\nA rede científico técnica GLEON reúne a máis de 600 investigadores de 55 países, e conta con máis de 50 observatorios ecolóxicos, repartidos en 34 países e seis continentes. Dentro destas instalacións, Cecebre convértese a primeira situada na Península Ibérica, e o máis meridional en Europa. Estes observatorios (GLEON sites), son sentinelas ecolóxicos clave para o estudo e preservación dos ecosistemas acuáticos na súa dimensión de provedores de usos e servizos esenciais. Dispoñen de equipos para a medida en alta frecuencia (ou seguimento en continuo), de parámetros indicadores da calidade e o estado das masas de auga. Os datos así recolleitos compártense na comunidade científica, para estudar problemáticas ou materias de interese común (secas, eclosión de cianobacterias, presenza de novas especies químicas, efectos da presión antrópica sobre o medio...), identificar procesos de interese local ou global (asociados ao cambio climático, por exemplo) e desenvolver campañas de estudo simultáneo en todo o mundo sobre problemáticas especificas de interese.\nO encoro de Cecebre intégrase perfectamente nesta rede, pois conta xa cunha dotación instrumental modélica en España. Ademais dos sistemas de control comúns a calquera presa, dispón de sistemas teleoperados automáticos para controlar o caudal dos ríos Mero e Barcés (que alimentan ao encoro de Cecebre), para o seguimento da calidade da auga en superficie e profundidade do encoro, para controlar a entrada nas estacións de potabilización de Cañás e A Telva (mediante sondas multiparamétricas) ou para a observación de parámetros meteorolóxicos relevantes. Boa parte deste instrumental nace do proxecto piloto desenvolvido dentro da iniciativa Smart City Coruña.\nA todo o anterior cabe sumar unha gran cantidade de estudos hidrolóxicos, hidrogeológicos e de calidade da auga desenvolvidos ao longo do último decenio nas concas vertentes ao encoro por diversos grupos de investigación da Universidade dá Coruña, moitos deles participados e financiados por Emalcsa, o que permite ter un amplo coñecemento da dinámica do encoro que permite mellorar a súa xestión.\nA presentación do novo observatorio GLEON na reunión de New Paltz correu a cargo da investigadores Carmen Cillero Castro (Doutor Enxeñeira de Montes da empresa de innovación tecnolóxica 3edata, spin-off do Campus Terra da Universidade de Santiago), e Jordi Delgado Martín (Doutor en Xeoloxía, experto en limnologia da Universidade dá Coruña), quen desenvolven o seu traballo dentro dun convenio de colaboración subscrito con Emalcsa, incluído nunha das lineas estrategicas da recentemente creada Cátedra Emalcsa.\nOs dous investigadores están a traballar en diversos grupos de traballo dentro de GLEON, en cuxo marco presentaron un proxecto de investigación orientado á xeración dunha ferramenta de monitorización de ecosistemas acuáticos baseada en teledetección e datos remotos, na que se integrarán datos de alta frecuencia e imaxes multiespectrales tomadas desde satélites e UAVS.\nA participación na rede GLEON cun observatorio ecolóxico propicia un gran número de oportunidades científico/académicas para a comunidade universitaria e complementa aspectos formativos singulares na nosa comunidade como é o Máster Internacional de Enxeñaría da auga (un proxecto académico conxunto da UDC e a Hochschule Magdeburg-Stendal, en Alemaña).\nVantaxes de formar parte de GLEON\nPara Emalcsa, a participación na rede GLEON facilita o intercambio de coñecementos e experiencias nunha ampla gama de problemáticas comúns a outros sistemas de explotación, permitindo mellorar a xestión a través dun mellor e máis detallado coñecemento do funcionamento de sistema natural. Tamén reforza o seu concepto de colaboración coa UDC, recentemente plasmado na Cátedra Emalcsa. E avanza no obxectivo de mellorar e perfeccionar a xestión integral da auga na Coruña e a súa área metropolitana.\nPara a cidadanía, en xeral, o novo observatorio GLEON proporciona confianza baseada no control, a transparencia e o coñecemento. Pon tamén os cimentos para crecer na concienciación colectiva sobre a sensibilidade e vulnerabilidade dos recursos hídricos ou o uso eficiente da auga. Por iso, entre as múltiples liñas de traballo que se desenvolverán a partir do observatorio, profundarase no concepto de ciencia cidadá.\nTodo o anterior consolida á nosa cidade e as súas institucións como polo de referencia a nivel nacional e internacional no estudo, a protección e as boas prácticas na xestión dos recursos hídricos, dentro do contexto de gestion sustentable que se expón como estratexia de mellora nos próximos anos.


O BNG esixe ao goberno do PP un plan para sinalar correctamente os núcleos e parroquias do concello | BNG da Estrada\nO BNG esixe ao goberno do PP un plan para sinalar correctamente os núcleos e parroquias do concello\nXullo 30, 2018 · by BNG A Estrada\t· in Rural.\t·\nUn cruce sen sinalizar (Ramiráns, Santo André de Vea)\nCalquera que faga un percorrido polo rural do noso concello pode comprobar como hai lugares nos que calquera pode sentirse desorientado, cal se estivese en terra de ningures. Non existe en moitos casos sinalización algunha que permita saber en que lugar da parroquia nos atopamos ou onde atopar os centos de núcleos de poboación do concello da Estrada.\nPara o BNG isto significa unha proba máis do desleixo do goberno do PP cara o rural estradense. Xa non é unha cuestión exclusivamente de situación e localización, aspecto importantísimo, por suposto, senón que tamén supón unha falla de preocupación polos elementos tradicionais identificativos que conforman o patrimonio cultural do noso país, uns elementos coma no caso dos topónimos, deberían ser protexidos e facelos visibles, evitando o seu esquecemento e mesmo desaparición.\nTamén chama a atención a falla de sinalización dos elementos patrimoniais, como poden ser a Torre de Guimarei e a ponte medieval de Pontevea, por citar, dous dos máis senlleiros.\nDesde o BNG cremos que sinalar os nosos lugares e parroquias non é un imposíbel, a pesar do seu elevando número. En concellos da nosa contorna, e sobran exemplos de todas as cores políticas, os lugares e parroquias están perfectamente sinalados permitindo ás persoas que non son do concello atopalos sen maior problema.\nInstamos ao goberno do PP a que acometa un plan de sinalización de todos os núcleos de poboación do concello, un plan que se pode acometer en varias anualidades até facer posíbel o que hoxe é unha realidade, que ninguén se perda no noso concello.\n← O BNG denuncia os cortes continuos de luz que sofren o val de Vea nas últimas dúas semanas\nO BNG pon en evidencia as deficiencias na recollida do lixo e as condicións e instalacións dos contedores →


O Samaín en 4º de Infantil – Blog educativo Liceo La Paz\nO principal obxetivo de Voz Natura deste curso é a erradicación dos plásticos de tódolos ecosistemas. Os equipos deberán realizar actividades orientadas a reducir a producción e consumo de plásticos, buscando alternativas máis sostible e respetuosas co medio ambiente. Unha temática coa que Voz Natura quérese sumar ó imparable movemento a nivel mundial para combatir os efectos perxudiciais dos plásticos na natureza.\nDesde 4º de Infantil concienciámonos durante todo o curso para a reducción de plásticos e para o aproveitamento dos residuos de plástico que xeramos no noso día a día.\nMoito Maxín, no Samaín;\né hora de contar historias de medo e fuxir!\nMoito maxín, hai no Samaín,\né hora de contar historias de medo e botar a rir!\n(Estrofa da canción “No Samaín” de Brinca Vai)\n4º Educación InfantilSamaínVoz Natura


O alcalde de Vigo, Abel Caballero, anunciou este luns a creación dunha brigada municipal permanente adicada á limpeza da canle do río Lagares, como "activo medioambiental, paisaxístico e turístico moi relevante".\nO rexedor explicou esta iniciativa no transcurso dunha visita aos traballos de limpeza do rio, na que profesionais do Concello levan once días en tarefas de limpeza previas á época de choivas. Caballero indicou que o Lagares "está francamente ben" e recordou que o nivel de verquidos caeu "de forma moi notable desde que iniciamos a vixilancia activa e as denuncias".\nSegundo informou, esta brigada non ten precedente no concello vigués e estará formada por tres traballadores durante os doce meses do ano, con toda a canle do río como ámbito de actuación.\nAbel Caballero asegurou esta mañá que o goberno local conta cunha "gran demanda" para dotar de máis iluminación do paseo do Lagares, cun amplo uso por parte da cidadanía. O alcalde apuntou que existen contraindicacións medioambientais á "iluminación excesiva" pero "creo que é posible compatibilizar ambos", polo que o Concello procederá a mellorar a iluminación.


(Redirixido desde "Napoleón III")\nGran cruz da Lexión de Honor, Cabaleiro da Orde do Vélaro de Ouro, Cabaleiro da Orde de Santo Alexandre Nevski, Order of Saint Anna, 1st class, Order of the White Eagle, Ordem de Santo André, Knight Grand Cross of the Military Order of William, Albert Medal, Ordem da Águia Vermelha, 1.ª classe e grand cross of the Order of Saint Joseph\nNacido no seo da Dinastía Bonaparte, foi fillo de Luís Bonaparte, rei de Holanda e de Hortensia de Beauharnais, filla da emperatriz Xosefina. Sobriño de Napoleón I, faise herdeiro dos dereitos dinásticos despois das mortes sucesivas do seu irmán maior e de Napoleón II.\nDespois da derrota final de Napoleón I e a súa deposición en 1815 e a restauración da monarquía dos Borbóns en Francia, por lei de 1 de xaneiro de 1816, destérrase a todos os Bonaparte do territorio francés. A raíña Hortensia exíliase a Suíza cos seus fillos e merca, en 1817, o castelo de Arenenberg (Suíza), que domina o lago Constanza.\nNapoleón III conseguiu desenvolver unha política exterior afortunada, polo menos na primeira década do seu mandato. Se Luís Filipe de Orleans se esforzou en manter a paz até o punto de que moitos franceses o consideraron un pusilánime, Napoleón III houbo de acougar a Europa e convencela de que outro Napoleón non significaba mergullar de novo o continente na guerra. Todo canto tiña que facer era atopar unha guerra pequena que satisfixese aos sedentos de gloria en casa, pero sen inquietar a ninguén no estranxeiro. Así, uniuse a Gran Bretaña nunha guerra menor contra Rusia en 1854, e en 1859 empeñouse noutra contra Austria. En 1860 parecía que conducira ben os asuntos e achábase no cume da popularidade e o prestixio.\nSendo xa o herdeiro do bonapartismo e residente no Reino Unido, volveu secretamente a Francia en outubro de 1836, por primeira vez desde a súa nenez, para tentar un golpe de estado en Estrasburgo. O golpe fallou, pero puido escapar. Novamente, tentou outro golpe en agosto de 1840, cruzando a Canle da Mancha cunha pequena nave con algúns soldados en Boulogne. Apresado, esta vez foi encarcerado en comodidade relativa na fortaleza da cidade de Ham. Durante os seus anos do encarceramento escribiu os ensaios que denotan a súa ideoloxía romántica, o seu liberalismo autoritario, e o seu mesmo socialismo utópico. Conseguiu escaparse da prisión a Southport, Reino Unido, en maio de 1846, cambiando a roupa cun carpinteiro que traballaba na fortaleza de Ham.\nLuís Napoleón viviu en Gran Bretaña ata a revolución de febreiro de 1848, que depuxo ao rei Luís Filipe I e que estableceu a Segunda República Francesa. Libre de volver a Francia, o 4 de xuño 1848, é elixido (en 4 departamentos) e ocupa un escano na Asemblea en setembro.\nO 4 de novembro 1848, promúlgase a constitución da II República, e preséntase como candidato na elección presidencial, a primeira ao sufraxio universal masculino en Francia. Luís Napoleón gañou por abafadora maioría, nas eleccións celebradas o 10 de decembro de 1848, con 5.454.000 votos (ao redor 75% de votos) contra os 1.448.000 votos de Luís Eugenio Cavaignac, o seu rival máis próximo.\nO 31 de maio 1850, a Asemblea vota unha lei electoral que abole o sufraxio universal masculino e retorna ao voto censitario, o que elimina a tres millóns de persoas do electorado, entre as que están artesáns e obreiros estacionais. Por outra banda, Luís Napoleón fai presión para aumentar a duración do seu mandato, mentres que a Asemblea nacional oponse a todo proxecto de reforma constitucional. E é tamén que a principios dos anos 1850, o 15 de agosto pasa a ser a festa nacional en Francia. Esta celebración vai permitir ao príncipe-presidente empezar a transición cara ao segundo Imperio, e vai impor con éxito un modelo de festa nacional popular que tamén será a benvida na República. O 15 de agosto pasará a ser pois por decreto do 15 de febreiro de 1852 a festa de san Napoleón.\nNapoleón III impulsa o imperialismo francés, non só con fins económicos -buscando materias primas e mercados-, senón político, a imitación do Reino Unido. Máis que en África -onde continua a penetración iniciada no reinado de Luís Filipe I en Alxeria e Senegal- , o emperador fixa a súa atención en Asia. Mediante o Tratado de Tien Tsin, en 1860, China vese obrigada a abrir os seus portos ao comercio francés. Pero é en Indochina onde o Segundo Imperio pon en marcha unha auténtica empresa colonizadora, co pretexto da expedición franco-española a Cochinchina -Vietnam e Laos-, o Imperio procederá á súa anexión entre 1862 e 1867 e á ocupación de Camboxa en 1863.\nO emperador é un decidido partidario da unidade de Italia. Para gañarse o apoio de Francia, Cavour, primeiro ministro de Piemonte, non dubidara en participar á beira de Francia e o Reino Unido na Guerra de Crimea (1854-56). En 1858 na Entrevista de Plombières (Plombiéres-lles-Bains), Cavour, promete a entrega a Francia de Savoia e Niza, que leva a efecto en 1860. As tropas conxuntas de Francia e Piemonte conseguen grandes éxitos fronte a Austria nas batallas de Magenta e Solferino, pero o temor a que o conflito esténdase, fai que Napoleón III, firme por separado a paz de Villafranca en 1859. Os nacionalistas italianos senten traizoados por Napoleón III, sendo a «cuestión romana» a que crispe as relacións do goberno imperial cos católicos.\nDende a súa independencia en 1821, México sufrira unha guerra civil latente entre conservadores e liberais. Tras anos de guerra entre ambos os bandos , as finanzas de México atopábanse en crises polo que Benito Juárez toma a decisión de suspender o pago da débeda externa a Francia, España e Reino Unido. Os conservadores solicitan a intervención exterior e ofrecen a coroa de México a Maximiliano de Habsburgo, Arquiduque de Austria. Francia, España e Reino Unido envían unha forza para exercer presión cara ao pago da débeda. Realizadas as negociacións a través do ministro de relacións Exteriores Manuel Dobrado, España e Reino Unido retiraríanse, mentres que Francia permanecería, co obxectivo de que o novo emperador dese ás empresas francesas un trato preferente, establecendo así unha zona de influencia en México. Pero as súas ilusións imperialistas veríanse frustradas ao sufrir a súa primeira derrota militar en 50 anos, xa que o Cinco de Maio de 1862, en Poboa o exército mexicano aséstalle unha derrota que non só sorprende ao mundo, senón que revitaliza o espírito nacionalista dos mexicanos. Aínda viva a ameaza estranxeira xa que as tropas de Napoleón III entraban ao país co apoio dos conservadores. Os liberais mexicanos resistiron mediante a guerra de guerrillas. Ante as derrotas infrinxidas polas guerrillas mexicanas as tropas de Napoleón III retiraranse de México e Maximiliano I sería fusilado no Cerro das Campás, en Querétaro en 1867, ante a protesta de reis e xefes de estado. A repercusión desta derrota será importante para o Segundo Imperio.\nLogo dun período de transición, ao fallarlle os apoios tradicionais (Igrexa e burguesía), o goberno vira cara á esquerda en busca de novos apoios.\nA resposta de Napoleón á demanda de Rusia para influír no imperio Otomán levou a unha vitoriosa participación de Francia na Guerra de Crimea (marzo de 1854-marzo de 1856). Tamén aprobou lanzar unha expedición naval en 1858 para castigar aos vietnamitas e forzar ao seu corte real a aceptar unha presenza francesa no país. O 14 de xaneiro de 1858 Napoleón escapou a outra tentativa de asasinato.\nEn outubro de 1865 en (Biarritz), o chanceler prusiano Otto von Bismarck obtivo de Napoleón III que Francia se mantivese á marxe dun previsible conflito austro-prusiano, mentres que Prusia comprometíase a apoiar ao Reino de Italia para conseguir a anexión de Venecia, en mans austríacas. Napoleón pensou que o conflito sería longo e brindaríalle a oportunidade de actuar de mediador e talvez conseguir vantaxes territoriais. O emperador comprometeuse a mediar ante os italianos, o que se conseguiu coa alianza ofensivo-defensiva contra Austria asinada en abril de 1866. Pero Prusia derrotou facilmente a Austria na Guerra das Sete Semanas.\nTraído desde "https://gl.wikipedia.org/w/index.php?title=Napoleón_III_de_Francia&oldid=4746044"\nA última edición desta páxina foi o 25 de maio de 2018 ás 17:34.


Reprocha á dirección de Xeal que as únicas medidas adoptadas sexan as "beneficiosas para empresa"\nRedacción 12:56 do 21 de marzo de 2020\nO comité de Ferroatlántica, agora Xeal, denuncia o que cualifica de “nefasta xestión” que está a facer a dirección da emerxencia polo coronavirus, “non garantindo a seguridade e a saúde dos seus traballadores e traballadoras e mantendo no seu posto de traballo a compañeiros e compañeiras que se atopan nos grupos de risco”.\nO comité critica que a empresa non está a consultar coa representación social a adopción das medidas preventivas “e nin sequera tivo a ben trasladar un listado de persoas en grupo de risco elaborado polo servizo médico”. Polo que nestes momentos, denuncia a representación do persoal, hai traballadores e traballadoras que, “a pesar de formar parte dalgún dos grupos máis vulnerábeis, teñen que seguir acudindo ao seu posto de traballo con normalidade”.\nO comité reclama da empresa que lle traslade un listado das persoas en grupo de risco para garantir que ningunha delas estea acudindo a traballar así como que adopte “todas cantas medidas preventivas sexan necesarias”.\nSolicitan a dotación de EPIs para todo o persoal no número necesario e a hixienización dos postos, así como a reorganización do traballo para poder garantir que se respectan as distancias de seguridade e non se producen aglomeracións.\nA medidas postas en marcha até agora, afirma o comité, “foron as máis doadas e beneficiosas economicamente para a empresa e non se contou coa participación do comité para a súa aplicación”.\n“Ferroatlántica pecha tamén o comedor social, de maneira unilateral para aforrar custes, cando na práctica esta medida non supón ningún tipo de beneficio nin protección adicional para o persoal. De feito, agora vémonos na obriga de desenvolver a actividade laboral de xeito continuado durante máis de 8 horas e media sen xantar, nin sequera servizo de bocadillos, e sen que se nos teñan dado ningún tipo de facilidade de adaptación horaria”.\nO comité incide que a empresa “fai caso omiso a petición da representación legal dos traballadores de tomarlle o control da temperatura na entrada a todas as persoas que acceden nas instalacións” e que tamén se nega a darlle un certificado aos traballadores que teñen que desprazarse ao seu posto de traballo\nO comité de Ferroatlántica critica a "nefasta xestión" pola empresa da emerxencia do...


Denuncian o proceso selectivo seguido para a praza de subdirector do Agader - GALICIAXA\nDenuncian o proceso selectivo seguido para a praza de subdirector do Agader\nO BNG presentou unha batería de iniciativas no Parlamento galego para esixir á Xunta que declare deserta a praza de subdirector para as relacións cos Grupos de Desenvolvemento Rural de Agader adxudicada ao ex deputado do PP, Moisés Blanco Paradelo, e reinicie o proceso selectivo establecendo criterios que garantan a cualificación técnica da persoa seleccionada, así como as condicións de igualdade, mérito e capacidade para o acceso ao posto.\nAsí o reclama a formación nacionalista da man da súa portavoz de Montes, María Albert, logo do proceso selectivo iniciado na Axencia Galega de Desenvolvemento Rural curiosamente o 23 de decembro e rematado este pasado 12 de febreiro coa resolución na que se publican as puntuacións finais e se designa a Moisés Blanco como o candidato seleccionado para a cobertura do posto.\nO BNG denuncia que na relación de requisitos e baremación dos mesmos non só non se exixe a habitual bagaxe de méritos profesionais e unha relación laboral e formativa acreditada en relación ao posto convocado, senón que mesmo se valoran titulacións diferentes ás requiridas na convocatoria; asistencia a cursos sen esixir que estean nin homologados nin vinculados ao sector; e, no apartado de experiencia, incorpórase a valoración a “docencia”, rechamante, tendo en conta que o ex parlamentario é mestre de Música.\nAdemais de desaparecer o requisito de coñecemento da lingua galega, que semella tería que ser preceptivo a un cargo destas características, tamén resulta curioso o feito de que se reclamara un informe (favorábel) á Dirección xeral de Función Pública para que o posto puidese ser cuberto por unha persoa que non tivese a condición de funcionara pública, pese que a priori non semella xustificado o carácter de excepcionalidade desta circunstancia para este posto.\nSegundo recrimina Albert, “todas estas cuestións e moitas outras facían prever que se trataba dun posto que estaba preadxudicado para colocar a unha persoa en concreto e agora, vendo a resolución, por desgraza non con asombro, confírmase que era un posto con nome e apelidos desde o mesmo momento da convocatoria da vacante”. A deputada nacionalista reprocha que “unha persoa que non pode acreditar ningunha experiencia na xestión de gasto público, nin en tramitación administrativa, nin no ámbito do desenvolvemento rural, pero si un coñecido currículo político, vai ocupar un cargo de vital importancia dentro dunha axencia que ten que aspirar a moito máis que a ser un chiringuito para a colocación de amigos”.\nNeste sentido recalca que a praza, aínda que de confianza, debe ser ocupada “a todas luces” por unha persoa con amplo coñecemento do sector e de acreditada solvencia e experiencia no mesmo, máis se cabe o papel protagonista que vai ter Agader unha vez se aprobe a Lei de Recuperación de Terras Agrarias que a lle confire á Axencia un importante incremento de funcións e responsabilidades. Por todo isto, conclúe que é preciso anular o proceso selectivo e reinicialo con todas as garantías na súa convocatoria de cualificación técnica e, por suposto, de igualdade, mérito e capacidade para o acceso á praza.\nAgaderBNGdenunciaproceso selectivoXunta de Galicia


¿Terras de Chantada ou Terras de Asma?\nclaudio otero, xosé méndez CHANTADA\nOs autores fan unha proposta para denominar o hipotético concello que unificaría a comarca\n07 may 2016 . Actualizado a las 22:35 h.\nHai uns días soubemos unha proposta sobre a fusión municipal dos concellos que forman a chamada comarca de Chantada, entelequia administrativa que xamais albiscou cumprir os obxectivos polos que foi trazada pola Xunta no ecuador dos anos noventa. O papel acotío demóstranos que o soporta case que todo. O caso é que no transo da lectura viñeron acubillarse aos nosos maxíns unha ringleira de pensamentos desenfiados dos que pasamos a comentar algúns deles.\nSen alongarnos na materia, nin podemos nin queremos, o certo é que nos ruxerruxes dos ambientes académicos da materia xa hai tempo que unha certa unanimidade se empoleirou na postura de que o actual mapa municipal de Galicia é inviable e que, como consecuencia do anterior, a súa reforma farase con responsabilidade, desde o territorio e para o territorio ou, pola contra, pode acontecer que pasados un par de ducias de anos alguén desde un despacho de Madrid ou Bruxelas faga un estupendo exercicio de racionalización administrativa do territorio. Seguindo este ronsel estanse a facer iniciativas de fusión municipal por todo o país, entre elas, a de Chantada.\nE dicimos Chantada e dicimos mal. Xa que deberiamos ter dito Asma, que é do que, polo demais, queriamos falar nós aquí. Os que limos a Jaime Delgado ou Nicandro Ares sabemos que na documentación medieval fálase de Terras de Asma e non tanto de Chantada (Plantata) cando se bota unha ollada sobre este territorio. Así ao consultarmos a documentación atopámonos no actual concello de Taboada, por exemplo, nos anos 1259 e 1291 unha morea de documentos que falan de Castelo de Asma, no ano 1255 o lugar de Carude «en terra de Asma», varios documentos dos anos 1246 e 1254 do mosteiro de San Pedro de Bembibre tamén «en terra de Asma» ou de San Xulián do Campo do ano 1280 «en Asma». No actual concello de Carballedo temos no ano 1269 Santa Mariña «en terra de Asma», o mosteiro de Chouzán «en terra de Asma» no ano 1144 -e isto nunha doazón real-, San Xoán de Milleirós «en terra de Asma» no 1552, ou no 1242 e 1552 San Xoán de Loureiro «en terra de Asma». Ao respecto do actual concello de Chantada non citamos nada pois son numerosas as referencias e xa nos prolongamos de máis.\nAdemais do anterior, moitos documentos, case que todos inéditos, describen as vizosas propiedades que a catedral de Lugo tiña pola zona de Taboada e cerca da actual subestación de Fenosa «en terras de Asma». Amais, o arquiveiro que nos séculos posteriores organiza o arquivo pon no reverso dos documentos «da cillería de Castelo de Asma» ou de tal sitio co apelativo e topo-hidrónimo «de Asma» o que indica que era algo asumido e común coñecer a actual comarca de Chantada coma «Terras de Asma».\nXa que logo, o nome do futuro concello debería xirar arredor do topónimo ou hidrónimo de Asma, está por estudar que foi primeiro, e non ligarse a outros accidentes da xeografía local coma a Serra do Faro a onde, polo demais, seica non quixo nin subir o diaño coa súa nai ás costas. E que, amais, en tal caso non seria Faro senón «Niveco» (1073) ou Navego, xa que así se chamou até o século XIX a tenencia ou arciprestado de «Navego» e non do Faro, malia que as súas parroquias estaban ao seu pé. Por tanto, Faro é de onte á tardiña aínda que o usase Xoán de Requeixo. Cousas da toponimia, que lle imos facer.\nArchivado en: Comarca de Chantada Xunta de Galicia Gas Natural Fenosa Catedral de Lugo Bembibre


II MARATÓN SOLIDARIO DE LECTURA “ROSALÍA DE CASTRO”\nLUNS 23 DE FEBREIRO DE 2015\nCon moita ilusión comezamos este segundo maratón o derradeiro luns 23 de febreiro ás 8:30 da mañá. Conservamos o nome de “Rosalía de Castro” porque naceu o ano pasado nun 24 de febreiro como a nosa eximia escritora, pero este ano tivemos que adiantalo un día porque o luns é a única xornada lectiva na que conviven a ESO, o Bacharelato, os de diúrno e tódolos alumnos de nocturno: ESA, Bacharelato, Ciclos Formativos e PCPI.\nComezou o profesor de Inglés Carlos Vázquez Furelos cos seus alumnos, na lingua da Súa Graciosa Maxestade, por suposto lendo varios poemas rosalianos.\nSeguiron alumnos de bacharelato lendo en galego con Beni Vidal Tomé, entre todoos fixeron fermosas lecturas corais, declamando tamén a propia Beni. Xulio Cuba e Pepe Mondelo levaron igualmenter os seus alumnos que leron e cantaron con paixón; cómpre suliñar o feito de que os alumnos de Pepe recitaron poemas e contaron contos de memoria (“Os tres pelos do demo”, por exemplo, nun estupendo exercicio de participación colectiva).\nXulio deleitounos cunha declamación perfecta do poema “Dos finos burgueses” de Manuel María.\nHoubo máis profesores que se achegaron para ler eles sós como Mario Simón e Juan Carlos Méndez Ávila, que leu en Francés; Carmen Aquino e Charo Soto, a nosa vicedirectora, que entre outras moitas lecturas entretivéronos coa “Illa do tesouro”; Emilio Insua leu a Catulo, en Latín, por suposto e mais a primeira páxina do Quijote tamén en Latín. A profesora de Francés Chus Quintáns veu asi mesmo cuns alumnos pra ler “O principiño”.\nA profesora Susana Piensos achegouse cos alumnos de 3º V, traían na man listos para a lectura, poemas da afamada poeta brasileira Cecília Meireles.\nDúas profesoras de Lingua Castelá, Alba Lorenzo e Ana Rey viñeron cos seus alumnos que leron contos clásicos do Infante Don Juan Manuel e do conde Lucanor; contribuíndo tamén na nosa solidaria tarefa metendo na furna as súas contribucións solidarias; bravo por todos eles!\nA profesora de Inglés Mar Sendino achegouse despois cos seus alumnos de primeiro que leron cun acento verdadeiramente bo, para seren tan cativos.\nA nosa directora, Isabel Ruso de Lago, leu tamén e estivo connosco na hora do xantar, non paramos nin un minuto: comimos no Salón de Actos uns bocatas e por quendas a ler. Eu traballara cos meus alumnos de Ciclos na clase o libro de Joël Dicker “La vérité sur l´affaire Harry Québert” e alterneina con anacos da “Illa do tesouro”.\nÉ verdadeiramente subliñable o esforzo empregado pola profesora de Lingua Castelá Luisa Varela quen levou a tódolos seus alumnos de 1º e 2º de Bacharelato Vespertino e que recitaron, os máis, de memoria poemas de Antonio Machado; e coma unha soa alma botaron na furna adicada á Cociña Económica os seus cartiños. Grande exemplo pra todos!\nDe seguido viñeron os meus alumnos de 2º de Guías, lendo a citada obra de Dicker. Chapeau por eles!\nO pai de Georgia, alumna de 2º de Bacharelato Vespertino, Recitou un poema composto por el mesmo e Georgia adicounos uns momentos musicais inesquencibles tocando ao chelo a composición de Pau Casals “El cant dels ocells” cunha sensibilidade exquisita.\nViñeron a continuación os meus alumnos de 2º de Axencias lendo con mestría en Francés, bravo pour eux!\nE rematou a festa da lectura solidaria con alumnos da ESA lendo “El mundo de Sofía” e os alumnos de Xoán Vila, profesor de Inglés, lendo ao igual co seu profesor na lingua de Shakespeare.\nEu quixen rematar ca lectura do “Principiño”, en concreto o capítulo do raposo, no cal tanto se fala da amizade.\nCando abrimos a furna e contamos o recadado o reloxio estaba moi perto das once da noite. Obxectivo cumprido! Grazas a todos por participar!\nMaría José Martínez Girón (Coordinadora do Club de Lectura do IES Plurilingüe 'Eusebio da Guarda')\nPublicado por Charo Soto ás 08:53


Abre as súas portas 'Da árbore á cadeira' | Cidade da Cultura\nInicio » Abre as súas portas 'Da árbore á cadeira'\nAbre as súas portas 'Da árbore á cadeira'\nSantiago de Compostela, 07 de Abril de 2017\nO presidente do Goberno galego, Alberto Núñez Feijóo, destacou hoxe a exposición Da árbore á cadeira como unha homenaxe á tradición da madeira en Galicia, que serve para recoñecer as implicacións dunha actividade que fala do que temos e do que somos. Durante unha visita á mostra, Feijóo afirmou que esta exposición reflicte que a madeira forma parte indispensable da nosa vida diaria, a través dos mobles; e que transcende ao valor de utilidade, pois tamén serve á creatividade, a través das obras de arte.\nAsí mesmo, incidiu en que o corazón forestal de Galicia significa: unha oportunidade, porque o seu valor económico repercute positivamente na economía do rural, sendo o mellor xeito de diversificalo e asegurar o seu futuro; competitividade, porque dá emprego a 70.000 persoas; e identidade, porque a masa forestal e todo o que implica é patrimonio e froito da responsabilidade de todos os galegos.\nNesta mesma liña resaltou que os emprendedores do moble e a madeira de Galicia facturaron máis de 1900 millóns de euros; e as 3000 empresas que conforman o sector, das que un 37% pertencen á primeira transformación e un 63% á segunda, exportan máis de 800 millóns de euros. O titular da Xunta concluíu apostando por seguir aproveitando a madeira como recurso natural propio, e por facelo de maneira sustentable.\n36 deseños e arquitectos galegos\nComisariada polo recoñecido arquitecto galego Carlos Seoane, Da árbore á cadeira propón unha viaxe emocional da materia ao produto, da madeira ao mobiliario doméstico. Así, a exposición ofrece unha viaxe polo deseño desde os pioneiros (Isaac Díaz Pardo, Alejandro e Jesús de la Sota e Xosé Bar Bóo) ata os contemporáneos, entre os que se atopan moitos dos grandes arquitectos e deseñadores galegos, como Manuel Gallego Jorreto, Irisarri e Piñera, Noguerol e Díaz, Iago Seara, Carlos Quintás, Creus e Carrasco, Tomás Alonso, Elías Cueto, Lucía Buceta ou Iñaki Leite.\nPreviamente, o visitante entrará en diálogo cos bosques a través da súa compoñente artística, cultural e identitaria. A ollada persoal de fotógrafos como Manuel Vilariño, Vari Caramés, José Caruncho, Juan de la Sota ou Juan Rodríguez mestúranse no primeiro andar do Museo Centro Gaiás coa visión que do bosque tiveron grandes artistas plásticos como Castelao, Seoane, Maside e figuras contemporáneas como Pamen Pereira ou Jorge Perianes. Unha vinculación home-territorio que tamén se plasma a través das árbores centenarias da finca Galega de Alfoz ou a colección de troncos de Xaquín Lorenzo, Xocas.\nDa árbore á cadeira conta coa colaboración do Grupo Cándido Hermida, que fabricou en exclusiva para a mostra mobles deseñados polo comisario Carlos Seoane, Fundación Banco Sabadell e Viaqua, ademais do apoio do Clúster da Madeira e o Deseño en Galicia. E como todas as actividades culturais da Cidade da Cultura, a exposición conta co patrocinio do Fondo Gaiás da Empresa Galega.\nAta o 5 de novembro\nA exposición pode visitarse desde este venres, 7 de abril, ata o 5 de novembro de martes a domingo en horario de 10 a 20 horas. Ademais, a Cidade da Cultura ofrece todos os días visitas comentadas á mostra ás 17:30 horas e os sábados, domingos e festivos tamén ás 12:30 horas. A entrada á nova mostra da Cidade da Cultura é de balde.\nDossier de prensa 'Da árbore á cadeira'


Comprar Panceta de porco online | Cárnicas Fontefría\ncontacto en galego\nFAQ en galego\nIndustrias Cárnicas Fontefría\nSKU: 5110 Categorías: curados, todo Etiquetas: carne de cerdo al vacío, comprar carne de cerdo, mercar carne de porco, mercar porco, panceta al vacío, panceta de cerdo al vacío, panceta de porco, touciño, touciño porco\nPanceta de porco\nA panceta de porco é un produto cárnico que se pode consumir tanto en cru, como cociñado; e está presente en multitude de pratos de culler, coma o o cocido, o caldo ou os callos, ainda que tamén popularizouse o seu consumo á grella, xunto co churrasco. Podemos atopala moitas veces co nome de bacon ou touciño entrefebrado de porco.\nVéndese en envase de 2,2 quilos aprox.\n14.00€ IVA incl.\nPanceta de porco cantidade\nDescrición de produto\nA nosa panceta de porco elabórase baixo os estándares de calidade Fontefría, seguindo a receita tradicional herdada dos nosos antecesores.\nÉ un produto cárnico porcino que provén de porcos seleccionados. Posteriormente o salgamos respectando os tempos e sistemas de outrora. Despois da salgadura e o secado, aplícaselle o sistema de conservación ao baleiro para que non perda as súas características organolépticas e poidas consumila sempre coa máxima calidade.\nNa nosa carnicería online podes comprar panceta de porco curada ao baleiro con costela a un prezo inigualable. Se buscas outros produtos cárnicos para completar a túa compra, tes unha ampla selección á túa disposición na nosa tenda online.\nNo exterior, o produto presenta unha cor vermella alaranxada tirando a escuro. A súa textura é consistente, firme ao tacto. O aroma e o sabor, son os característicos deste produto: suculento grazas a infiltración de graxa, o que lle aporta un excelente sabor.\nPanceta de porco, sal, dextrosa, ascorbato de sodio E316, nitrato de potasio E-252, nitrito de sodio E250, antiglomerante E504.\nNon contén ningún ingrediente susceptible de causar alerxias ou intolerancias alimentarias segundo o Regulamento nº1169/2011 do Parlamento Europeo e do Consello do 25 de Outubro de 2001 sobre información alimentaria facilitada ao consumidor.\nRecomendacións de preparación:\nA panceta de porco é un produto cárnico que se pode consumir tanto en cru, en finos liscos acompañado de queixo por exemplo, como cociñado. Na gastronomía galega o touciño entrefebrado de porco está presente en multitude de pratos de culler, como o cocido, o caldo ou os callos. Este suculento produto engade moito sabor ás elaboracións xa que, está composto nun 85 ó 90% de graxa e só un 10 ó 15% de magro, polo que é un condimento contundente. Popularizouse o seu consumo tamén no verán, asándose á grella e acompañando ao resto de carnes do churrasco, ou como ingrediente de receitas nacionais e internacionais coma os torreznos ou a pasta carbonara.\nLembra consumir a cantidade diaria recomendada de carne para manter unha dieta sa e equilibrada segundo a Organización Mundial da Saúde.\nManter entre 4º e 8º C\nCaracterístico do produto\n541 kcal – 2265 kj/100g\nHidratos de carbono por diferencia\nSal (a partir de sodio)\nCru ou cocido\nXamón do país\nXamón gran reserva\n69.00€ IVA incl.\nEspiñazo de porco salgado\nXamón reserva sen óso metades\n986 65 02 62\nDesign with ❤ by Ledmon


Unha espléndida Kiti Mánver protagoniza ‘Las Heridas del Viento’ | El Boletín Coruñés\n← O Concello chama aos propietarios de fincas a extremar as precaucións para minimizar o risco de incendios\nO Concello aposta por “criterios transparentes” no tratamento da publicidade institucional en prensa →\nUnha espléndida Kiti Mánver protagoniza ‘Las Heridas del Viento’\nEste sábado 4 chega ao Teatro Colón un dos grandes éxitos da pasada tempada teatral, ‘Las Heridas del Viento’, un fantástico texto de Juan Carlos Rubio con Kiti Mánver e Dani Muriel como protagonistas que obtivo o selo de espectáculo recomendado, unha mención que outorga La Red de Teatros de España a aquelas propostas escénicas que destacan pola súa excelencia e calidade.\n‘Las Heridas del Viento’ é unha obra imprescindible que fala das débedas pendentes e das profundas feridas que o amor mal entendido e a incomunicación deixan nas nosas vidas. Con guión e dirección de Juan Carlos Rubio a montaxe confronta a dous personaxes que buscan a verdade. Dani Muriel é un mozo ao que lle acaba de morrer o pai, ordenando as pertenzas do finado atopa cartas de amor dun home (Kiti Mánver) dirixidas ao seu pai, e decide ir a coñecer a este home para tratar de obter respostas a todas as dúbidas que lle xorden ante a figura do pai.\nO seu papel nesta obra valeulle á actriz Kiti Mánver un Premio Ceres, un Premio da Unión de Actores e unha nominación aos Premios MAX como mellor actriz, a crítica definiu o seu traballo como ‘descomunal, una de las transformaciones más emocionantes de su carrera’, ‘auténtica joya’, ‘extraordinario ejercicio interpretativo’. Recentemente chegada de Londres ‘Las Heridas del Viento’ recala no Teatro Colón antes de continuar a súa xira pola xeografía española.\nNéstor Pardo presenta o seu novo disco\nO venres 3 ás 21:00 horas o músico coruñés Néstor Pardo presenta o seu novo disco acompañado de Luis Naya como artista convidado. Un adianto en exclusiva deste novo traballo antes de pecharse no estudo de gravación.\nO novo traballo de Pardo caracterízase por estar composto totalmente en castelán e nel poderemos apreciar as influencias que o fixeron converterse no músico que é. Unha ocasión para gozar cun artista que se crece co directo, inundando o escenario coa súa forza e coa súa máxica voz.


O crebacabezas – OQO\nHome / Colección Q / O crebacabezas\nTxabi e Manu Arnal Gil & Roger Olmos\nPublicación xuño 2012\nO home do crebacabezas sentaba diante do crebacabezas e cambiaba algunha peza de sitio, engadía ou eliminaba outras… Xogaba coa vida do pobo todo. Transformaba alegrías en penas, penas en condenas.\nCon esta formulación inquietante, os irmáns Txabi e Manu Arnal Gil mergúllannos na realidade asfixiante dun pobo atemorizado, cuxos habitantes están a expensas do capricho do home do crebacabezas, un ser tirano e mesquiño que endurece o seu corazón almorzando a diario unha cunca de café cunha cullerada de fel.\nO crebacabezas convértese nunha apropiada figura simbólica coa que representar o despotismo absoluto ao que está sometido o pobo (as pezas). Os habitantes do lugar son criaturas desvalidas. Os seus designios están manexados ao antollo dun ser superior, amo e señor das súas vidas, que conta con total impunidade. Todos tiñan medo do home do crebacabezas. Ninguén levantaba a voz contra o señor. Dunha vez, a señora Lucía protestou e do tellado saltoulle unha tella. A pobre muller chegou ao camposanto enriba dunha burra vella.\nPara dar vida a este ser ruín e trasladar a imaxes o desasosego vital dun pobo sometido e atemorizado, as ilustracións de Roger Olmos non podían ser máis acertadas, a pesar da escasa información de partida da que dispuxo: non contaba con ningunha descrición física do personaxe. “Encántame poder partir de cero”, argumenta con valentía o ilustrador catalán, a mesma coa que se enfrontou á súa primeira colaboración para a colección Q (dirixida a nenos a partir de 8 anos). Así, neste álbum probou “algo diferente ao resto”. O ilustrador traballou unha superficie cunha textura especial, para logo ilustrar sobre ela, co que logrou uns tons e atmosferas “que non acadara antes”, sempre en óleo e un retoque final en dixital. Ilustrador e escritores achegaron, nos seus respectivos campos, unha orixinal proposta sobre un tema case inherente á condición humana e que, ao longo da historia, tivo na literatura un dos seus mellores altofalantes de denuncia: o abuso de poder. No entanto, o relato vai máis aló da denuncia.\nO crebacabezas é tamén un relato que advirte da existencia dunha xustiza poética, ese castigo que consiste en pagar coa mesma moeda o dano realizado. As pezas do crebacabezas (os integrantes do pobo) empezan a ter vida propia e a mostrar autonomía para, tomando forma de cabra (animal de carácter), facerlle fronte ao seu verdugo: Unha luminosa mañá, logo dunha noite de vendaval, o home do crebacabezas atopouse cunha estraña sorpresa: as pezas non mostraban a vila, senón a faciana dunha cabra.\nDeste xeito, logran que o seu opresor sinta o mesmo desasosego e temor que el xeraba coas súas accións maliciosas e inesperadas. A unidade de todo o pobo é a base do triunfo (como en Fuenteovejuna, de Lope de Vega). É, xa que logo, tamén unha alegación a favor da rebelión ante a tiranía e inxustiza.\nManu Arnal recoñece que a historia empezou a coller forma durante unha etapa na que estaba “moi pendente” de todo o que estaba ocorrendo nas rúas co movemento de indignación cidadá, bautizado como 15M. O seu irmán admite plasmar neste libro, unha metáfora da sociedade actual, “onde todos somos pezas que debésemos encaixar de forma equilibrada, sen privilexios, tendo en conta o benestar do resto”. “Desgraciadamente, son demasiadas as persoas que se autoproclaman señores do crebacabezas e deben saber que o poder reside na vontade de cada unha das pezas (o pobo), e non na súa propia. E que simboliza o movemento autónomo das pezas senón a mesmísima revolución?”, proclama Txabi Arnal.\nPara representar esta carga simbólica negativa que encerra o señor do crebacabezas, Roger Olmos optou por un ser con roupas escuras e remachadas; aspecto desprezable e rostro escondido, “quizais por algunha deformidade”. O artista decidiu dotalo de tentáculos e ligalo a un brazo mecánico co que se axuda para desprazarse. “É como un cordón umbilical que o une á súa torre, que forma parte del, así como todos os seres que van aparecendo ao seu ao redor, experimentos medio orgánicos e mecánicos que el mesmo creou”, explica.\nEn canto ao seu antagonista, a cabra, Olmos considerou “interesante” que en cada unha das súas aparicións fose gañando corpo. Se ao principio son pezas do crebacabezas con forma de carneiro, ao final xa está case completa, “aínda que polas súas veas, o que circula é fel”, destaca como unha información narrativa visual non explicitada no texto. Igual que as moscas, que contan cunha presenza importante en cada aparición da cabra, coma se formasen parte do animal. “Son un sinal, xa que son os insectos da morte”, indica o ilustrador, quen para remarcar a importancia desta connotación buscou un efecto 3D, “ata hai unha que se ve saíndo do papel”. De ser así, seguro que un lector logra atrapala, tal e como conseguen a historia e imaxes deste álbum.\nTexto de Txabi e Manu Arnal Gil\nIlustracións de Roger Olmos Tradución do castelán de Marisa Núñez


You are at:Home»Novas»San Sadurniño volverá acoller a Copa Príncipe de volei na primeira fin de semana de xaneiro\nBy San Sadurniño on\t 10 Decembro, 2016 Novas, Novas Portada\nSan Sadurniño converterase en epicentro do volei masculino estatal os días 7 e 8 de xaneiro coa disputa dunha histórica décima edición de Copa Príncipe. O torneo do KO estará organizado pola Federación Galega de Voleibol e contará coa participación dos catro mellores conxuntos da SM2 ao finalizar a primeira volta da Liga Regular en cada un dos dous grupos que a compoñen. Así, o Aldebarán-Intasa e o Universidade de Valladolid polo grupo A, e Sant Pere i Sant Pau xunto a cvleganes.com no grupo B serán as escuadras que loitarán polo título.\nO Aldebarán ten praza por méritos propios e por partida dobre xa que marcha na cabeza do seu grupo e, ademais, será equipo anfitrión. Afrontará un reto inalcanzado até o momento por ningún equipo, revalidar dúas veces consecutivas a copa que ergueron a comezos deste ano tras vencer ao FC Barcelona.\nDiante terá tres rivais que se estrean no torneo, o Universidad de Valladolid, Sant Pere i Sant Pau de Tarragona e o cvleganes.com. Equipos debutantes os tres que, porén, poden dar a sorpresa igual que fixo o Sansa a comezos deste ano.\nO torneo do KO vai para os dez anos de historia. A primeira Copa Príncipe levouna o FC Barcelona en Cádiz en 2008, inaugurando un palmarés no que tamén teñen o seu nome inscrito CV Almoradí (2009 e 2013), Club Vigo Voleibol (2010), Voley Guada (2011), CyL Palencia (2012), CV AA Llars Mundet (2014), CV Mediterráneo (2015) e o conxunto local, que defenderá o título logrado na casa a principios de 2016.\nSó un partido perdido\nA primeira rolda da temporada demostrou que o Aldebarán vai embalado. Só perdeu un partido e o resto ganounos practicamente todos con autoridade. As novas incorporacións ao cadro e o plus de confianza que lles confire estar xa asentados na SM2 son factores que xogan ao seu favor. Apretaron o sábado pasado fronte ao Universidad de Valladolid -segundo de grupo-, a quen lle arrebataron tres puntos fundamentais para gozar dunha primeira posición folgada no Grupo A.\nHoxe á tarde volven xogar na casa contra o Arona Tenerife Sur -19,30h., Pavillón Municipal- e agardan continuar sumando puntos co apoio dunha afección que hai sete días se volcou co equipo. Con todo, este non será o último partido da volta antes da Copa, xa que o sábado que vén aínda terán por diante o reto de mallar a domicilio no CyL Palencia 2018.


NOVAS DAS BIBLIOTECAS: Os Amigos das Bibliotecas de Redondela "espallan emocións" no IES Chapela\nOs Amigos das Bibliotecas de Redondela "espallan emocións" no IES Chapela\nA charla organizada dentro dos parladoiros dos Amigos das Bibliotecas sobre a aprendizaxe emocional deu moito de sí. Rosa Encinas e os Amigos foron convidados a impartir unha formación específica ao alumnado da Familia Profesional de Servizos á Comunidade no IES Chapela.\nNa pasada semana, ao alumnado do Ciclo Superior de Educación Infantil, no IES Chapela.\nEsta semana, ao alumnado do Ciclo Medio de Atención ás persoas en situación de dependencia, no Multiúsos de Chapela.\nUn tema que resultou de grande interese en ambos grupos, e que, por suposto, ía acompañado por unha extensa bibliografía de manuais, ensaios, álbumes ilustrados e contos, que tanto Rosa como as Bibliotecas de Redondela achegaron para a ocasión.\nNas bibliotecas municipais de Redondela podedes consultarnos por esta bibliografía.\nMoitas grazas, Rosa Encinas e Amigos as bibliotecas por esta actividade!\nEtiquetas: Asociación Amigos das Bibliotecas Municipais de Redondela, Colaboracións con outros centros Publicado por Bibliotecas Municipais de Redondela


O BNG pide que o Concello precinte a obra sen licenza dunha casa de apostas na avenida da Florida - Goberno local - Bloque Nacionalista Galego de Vigo - BNG - Bloque Nacionalista Galego\nO BNG pide que o Concello precinte a obra sen licenza dunha casa de apostas na avenida da Florida\nO concelleiro Xabier P. Igrexas dirixiu un escrito á Concelleira Delegada de Urbanismo, dando conta da denuncia veciñal de que a pesar do non outorgamento de licenza as obras continúan a porta pechada.\nBNG Vigo 29 xuño 2019 - 12:07\nurbanismo licenza sala de apostas xogo\nVigo, 19 de xuño de 2019.- O pasado 18 de xuño, a Xerencia Municipal de Urbanismo resolvía desestimar a licenza de obras de reforma dun local sito na avenida da Florida 73 onde se estaban a acometer obras para a instalación dunha casa de apostas.\nNo entanto, esa decisión non supuxo a paralización dos traballos no baixo comercial que continúan a desenvolverse a porta pechada, segundo denuncian veciños da contorna. Por este motivo, e atendendo a chamada dun particular, a policía municipal personouse na mañá de hoxe levantando atestado.\nDiante desta situación, o concelleiro do BNG, Xabier P. Igrexas, vén de dirixir un escrito á Concelleira Delegada de Urbanismo, María José Caride, dando conta do que está a acontecer e instando ao Goberno local a adoptar as medidas precisas para impedir que continúen uns traballos que non contan coa preceptiva licenza municipal.\n“Unha vez a Xerencia resolveu non conceder a licenza de obras, o lóxico será que desde o Concello se adopten as medidas que sexan necesarias para impedir que a reforma continúe, incluíndo o seu precinto”, explica Igrexas. “Saudamos a decisión adoptada por Urbanismo pero esta non pode ficar en papel mollado”, remacha.\nO edil nacionalista faise eco da enorme preocupación na veciñanza da contorna diante do que temen sexa unha “política de feitos consumados”, toda vez a empresa mantén a previsión de inaugurar esta nova casa de apostas para o próximo día 11 de xullo.\nO BNG pregunta ao Concello de Vigo sobre o operativo especial de bombeiros para o San Xoán e pide coñecer todos os cuadrantes de servizo deste ano


Convocatoria 2020 Prazo pechado: 25/02/2020 - 24/03/2020\nEsta convocatoria queda sen efecto por causas sobrevidas derivadas do impacto da COVID-19 en virtude do disposto na Resolución do 3 de xuño de 2020, da Secretaría Xeral da Emigración, pola que se acorda a desistencia do procedemento do programa Conecta con Galicia 2020, regulado pola Resolución do 30 de decembro de 2019 pola que se convoca para o ano 2020 o programa de axudas para a participación no programa Conecta con Galicia, dirixido a mozos e mozas de orixe galega ou descendentes de persoas emigrantes galegas e que residan no exterior (código de procedemento PR930A). DOG nº 113 do 11 de xuño de 2020.\n1. Esta resolución ten por obxecto regular as axudas correspondentes ao programa Conecta con Galicia para o ano 2020. Este programa ten por finalidade facilitar á mocidade da Galicia exterior o contacto coa realidade galega e o encontro cos seus familiares.\n2. Así mesmo, é obxecto desta resolución proceder á convocatoria destas axudas para o ano 2020, procedemento PR930A.\nO programa Conecta con Galicia desenvolverase na modalidade ao aire libre.\n1. Convócanse 174 prazas, para mozos e mozas residentes fóra de Galicia, con idades comprendidas entre os 15 e os 20 anos, en dúas quendas de 14 días de duración cada unha, durante o mes de xullo, en residencias e albergues xuvenís situados en Galicia dependentes da Dirección Xeral de Xuventude, Participación e Voluntariado da Consellería de Política Social, xunto con mozos e mozas residentes en Galicia, para a realización das seguintes actividades:\na) Cultura e camiño. As persoas participantes aloxaranse, preferentemente, nas residencias xuvenís LUG II en Lugo e Florentino López Cuevillas en Ourense, participarán en actividades para coñecer o patrimonio histórico cultural das respectivas zonas e percorrerán o Camiño de Santiago en diferentes etapas ata chegar a Compostela.\nb) O mar de Galicia. Aloxaranse en zona de costa, preferentemente, no albergue xuvenil Gandarío en Bergondo (A Coruña), onde realizarán actividades de náutica, de recreo e de coñecemento do medio mariño.\nc) Visitas a empresas punteiras de Galicia.\n2. A Consellería de Política Social colaborará na execución deste programa poñendo á disposición das persoas beneficiarias os servizos de aloxamento e manutención nos albergues xuvenís e residencias asignadas, así como os medios de desprazamento das persoas beneficiarias das actividades ao aire libre desde os aeroportos de chegada a Galicia ata a instalación que lles sexa asignada.\n4. Os grupos procedentes de países con 12 ou máis participantes por quenda poderán viaxar, coa conformidade dos pais ou titores dos menores, con acompañantes que serán propostos pola Delegación da Xunta de Galicia en Bos Aires, no caso de Arxentina, pola Delegación da Xunta de Galicia en Montevideo, no caso de Uruguai, e polas respectivas entidades colaboradoras previstas no artigo 4.1, nos demais países.\n5. Con carácter previo á realización da viaxe a Galicia, os mozos e mozas seleccionados/as asistirán ás sesións informativas que se realicen nos seus países de orixe, especificamente encamiñadas ao coñecemento da realidade galega en xeral e das actividades que se van desenvolver no programa en particular. Tamén serán informados/as das súas obrigas respecto do cumprimento do réxime interno das residencias ou albergues en que que serán aloxados/as.\n3. No caso de baixa ou renuncia ao programa, as persoas beneficiarias deberán comunicar por escrito á Secretaría Xeral da Emigración, cunha antelación de 15 días antes da viaxe, a causa da renuncia. No caso de que non comuniquen a súa baixa ou renuncia con antelación á viaxe, poderán ser penalizadas con non ser beneficiarias de edicións futuras do programa.\ne) As persoas participantes nas actividades deberán ter, o 30 de xuño de 2020, unha idade comprendida entre os 15 e os 20 anos.\nResolución do 3 de xuño de 2020, da Secretaría Xeral da Emigración, pola que se acorda a desistencia do procedemento do programa Conecta con Galicia 2020, regulado pola Resolución do 30 de decembro de 2019 pola que se convoca para o ano 2020 o programa de axudas para a participación no programa Conecta con Galicia, dirixido a mozos e mozas de orixe galega ou descendentes de persoas emigrantes galegas e que residan no exterior (DOG nº 113 do 11 de xuño de 2020).\nResolución do 30 de decembro de 2019, da Secretaría Xeral da Emigración, pola que se regula e se convoca para o ano 2020 o programa de axudas para a participación no programa Conecta con Galicia, dirixido a mozos e mozas de orixe galega ou descendentes de persoas emigrantes galegas e que residan no exterior (DOG nº 37 do 24 de febreiro de 2020).\nExtracto da Resolución do 30 de decembro de 2019, da Secretaría Xeral da Emigración, pola que se regula e se convoca para o ano 2020 o programa de axudas para a participación no programa Conecta con Galicia, dirixido a mozos e mozas de orixe galega ou descendentes de persoas emigrantes galegas e que residan no exterior (DOG nº 37 do 24 de febreiro de 2020).\n1. As solicitudes presentaranse preferiblemente por vía electrónica a través do formulario normalizado (anexo II) accesible na sede electrónica da Xunta de Galicia, https://sede.xunta.gal.\nAs persoas solicitantes que non posúan certificado electrónico e así o desexen poderán dirixirse ás entidades colaboradoras que se indican a seguir, nas cales existen persoas habilitadas para o efecto, para a presentación electrónica das súas solicitudes:\n2. Opcionalmente, poderanse presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común.\n3. Na súa solicitude as persoas farán constar a súa preferencia para o regreso en función da quincena en que vaian participar.\na) Documentación acreditativa da identidade e nacionalidade: documento identificativo da persoa solicitante que posúa a nacionalidade española, ben sexa pasaporte español ou outro documento de identidade en que consten os seus datos persoais e a nacionalidade española.\ng) Para as persoas participantes que opten por prazas financiadas ao 100 % ou ao 50 % pola Administración, unha certificación ou un xustificante acreditativo dos ingresos brutos, rendas ou pensións de calquera natureza que perciban as persoas interesadas e os membros da súa unidade económica familiar. No caso de imposibilidade xustificada de presentar esta documentación, poderá constituír documentación suficiente unha declaración responsable das persoas integrantes da unidade económica familiar.\nNo caso de que os membros que convivan coa persoa solicitante non teñan ingresos económicos deberán xustificalo (certificación negativa do ANSES para os maiores de 18 anos que sexan residentes na Arxentina) ou, se non é posible, deberán entregar unha declaración responsable de que non perciben ingresos de ningún tipo.\n2. Non será necesario achegar os documentos que xa fosen presentados anteriormente. Para estes efectos, a persoa interesada deberá indicar en que momento e ante que órgano administrativo presentou os citados documentos. Presumirase que esta consulta é autorizada polas persoas interesadas, salvo que conste no procedemento a súa oposición expresa.\n3. A documentación complementaria presentarase preferiblemente por vía electrónica. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá requirir de maneira motivada a exhibición do documento orixinal para o cotexo da copia electrónica presentada.\n5. A sede electrónica da Xunta de Galicia ten á disposición das persoas interesadas unha serie de modelos normalizados para facilitar a realización de trámites administrativos despois da presentación das solicitudes de inicio. Estes modelos poderán presentalos de xeito presencial en calquera dos lugares e rexistros establecidos na normativa reguladora do procedemento administrativo común.\n1. Para a tramitación deste procedemento consultaranse automaticamente o DNI da persoa solicitante, no caso de que dispoña deste documento, e os datos oficiais acreditativos de que a persoa solicitante, que ten 18 anos ou máis e non reside en España, se atopa vinculada con calquera concello galego no censo electoral de residentes ausentes.\n20/05/2021 - 28/05/2021\nCesión do uso de instalacións xuvenís da administración galega para a realización de programas de ocio educativo e de tempo libre.\nAventúrate con Galicia.\n20/05/2021 - 15/11/2021\n22/10/2021 - 22/11/2021\nSubvencións para promover o autoemprego e a actividade emprendedora das persoas emigrantes galegas retornadas e de Subvencions COVID-19 para mantemento do autoemprego na Comunidade Autónoma galega.


Mes do Inglés na EOI de Lugo – Ratos de rochoteca\n12 Decembro 2018 18 Febreiro 2019 rochoteca\nOnte falabamos das propostas da Biblioteca para o mes do Inglés, pero queremos informarvos tamén das actividades que levará a cabo o departamento de inglés. Non podedes perdelas! Algunhas activiades están relacionadas coa fotografía, xa que é a arte que se está a traballar no departamento de inglés. E a primeira actividade comeza xa hoxe mesmo ás 18.30 no salón de actos: Un obradoiro de fotografía. Ademais, tamén poderedes apreciar dúas exposicións de fotografías polos corredores da escola.\nPero aínda hai máis: o mércores 19 ás 10.30 e o xoves 20 ás 19.30 no andar baixo a carón da biblioteca levarase a cabo un concurso de doces de países de fala inglesa, así que vai preparando a cociña e ponte mans á masa! Haberá un detalliño para os gañadores. Aquí tedes as bases do concurso:\neoilugo Mes do inglés\nArtigo anteriorRoteiro das Artes\nSeguinte artigoClubs de lectura


Maradona e os poetas mortos\n11/12/2020 09:44 h\nEscribiu Mariana Enríquez un texto emocionante en Página 12 lembrando as bágoas do seu pai cando Maradona lle marcou o segundo gol a Inglaterra no mundial de México. «Mi papá era un hombre amoroso y demostrativo, pero no sabía llorar». Nada que non puidese solucionar o xogador arxentino cuns caneos prodixiosos. Aquel home, sen tomar leccións previas, aprendeu de súpeto o mecanismo do pranto mentres asistía ao desenlace dunha cabalgata nunca vista. Chorou por arte de maxia, sendo aínda máis amoroso e demostrativo que cando non sabía facelo. Un señor celebra o gol de todos os tempos e unha cativa ve esbagoar por primeira vez ao seu pai. A escena compite en sensibilidade co final de Cinema Paradiso. A min, a morte do dianteiro tróuxome á memoria os días en que pretendín emular a súa desbandada con escasa fortuna, episodio bastante menos emotivo que o relatado por Enríquez. Pero como esquecer que compartir nome con Maradona me serviu durante algúns recreos para confiar nas miñas posibilidades como futbolista cósmico. Sentín o seu pasamento igual que nos sentimos exiliados da infancia, que se alonxa de nós á mesma velocidade coa que desaparecen os nosos vellos provedores de fantasía. Unha conmoción que non me impediu celebrar días máis tarde o xesto de Paula Dapena, xogadora do Viajes Interrías FF que se negou a participar nun minuto de silencio en homenaxe ao arxentino. Porque detrás dos magos pode haber monstros. E porque, entre tanta beatificación, alguén tiña que lembralo.\nEn Cómo muere un poeta, capítulo fascinante das súas memorias, Paco Ignacio Taibo I relatou con fina sensibilidade o seu desamor por Gerardo Diego. «Las palabras de sus versos se almacenaban en nosotros y formaban un fondo de entusiasmo lírico del cual partíamos para cualquier acto cotidiano». Pero o poeta rematou apoiando o golpe fascista de 1936 e a Taibo, como a Ángel González, non lle quedou outra que asumir a paradoxa de renegar da persoa sen poder desapegarse dos seus versos. «Era imposible quitarnos de la cabeza los poemas aprendidos, estaban soldados a nosotros». A min pásame estes días algo semellante con Maradona. Gustaríame poder quitar da cabeza algún dos seus goles para facerlle sitio, no seu lugar, a xestos tan valentes coma o executado pola xigante Paula Dapena. Pero os caneos imposibles do arxentino, a felicidade propinada polas súas pernas, seguen aí, ocupando un espazo nas miñas neuronas que ben merecerían outras persoas anónimas, heroes sen portada cuxo nome nunca coñecerei. Que difícil baixar do pedestal os amores da infancia. Moito me temo que seguirei lembrándome antes do mito ca dos episodios máis funestos do ser humano, acto reflexo da memoria que supoño me unirá a algún batallón de idólatras imperdoables. «Gerardo Diego no supo nunca qué buenos lectores tenía en Oviedo, y tampoco supo nunca qué buenos lectores perdió». Taibo desculpoulle a súa admiración por Franco a finais dos sesenta, trinta anos despois de que lle dedicara un horrible poema ao bando sublevado. Paréceme un tempo razoable para levantar un castigo.\nPor Diego Ameixeiras Escritor\nDiego Armando Maradona Arte Inglaterra México Oviedo